Wir, Henman Waldman und Margreth Roder, sin elich wib, seszhaft ze Windisch am far, bekennē offenlich und thuͦnd kunt allermenglichem mit disem brieff, das wir von dem erwirdigen herren, hnˀ ✳ Johansen Schoͧpen,
caplon zuͤ Brugg, an barem, beraitem gold empfangen und ingenomē haben drissig guͦtter und genemer Rinischˀr guldin an dem kouff des farz ze Windisch, so wir damit in ûnsern schinbarē, fromē und nutz bewendt, in besitzung
genomen und darumb mit guͦter bedachtnûsz und mit allen den worten und wercken, durch die es dann wol kraft und macht hat, vest und staͤt beliben sol, yetz und hienach in kûnftigen ziten, fûr ûns und ûnser erbn̄ dem ben̄ten herr
Johansen Schoͧpen und sinē erben ald innhabrnˀ dis briefs ✳ eins rechtn̄, redlichn̄, vesten, staͤten und ewigen koufs zekouffen gebn̄ haben und geben inen zekouffen incraft ✳ disz brieffs anderthalben guldin geltz zezins von user und ab dem
bemelten far ze Windisch, des ain sechzehennd teil ist, ✳ und darab voˀmals nût gat, ouch usz und ab unsrē₎ teil und ab ûnsseˀn rechtē des farz, ouch daselb ze Windisch, so dann wir von unsern gnaͤdign̄ frowē ze Kûngsfelden innehabn̄, ✳ den
oͧch ain guldin geltz vorzins, darab goͧn, ist ✳ sus nût sunder ledig und unverkûmbert und ouch ein sechtzehenteil ist ✳ dise underpfand baide mit allen iren ehaftinē, ✳ rechten, ✳ gewonheitn̄ ✳ und harkomē des eben̄ten herrē, hrˀ Johansē Schoͧpen,
und siner erbn̄ ein haft vˀrfangē guͦt vor mengclichem haissen sin und bliben sûllen, aͧn all irtung und intrag, also dz wir und alle ûnser erbn̄ dem yetzgemeldoten herrē und sinen erbn̄ ald in̄habˀn disz briefs dz vorgedacht jaͤrlich gelt, die
anderthalben guldin zins uf sant Martis tag, guͤtlichn̄ richten sûllen gen Brugg in die statt und den ersten zins uff yetz naͤchst sant Martis tag, so da kompt nach dato disz briefs, anvachen zegeben und zeweren und denn dannethin alle
jar jaͤrlichen und eins jeglichen jars insunders uf sant Martis tag, achttag vor oder nach, ungevaˀlich zuͤ iren sichˀn handē und gewalt fùr all krieg, acht und ban̄ und furˀ aller mengklichs verheften, verbietten und entwern̄ geistlicher und
weltlichrˀ lùtten und gerichten, oͧn mindrūg und abgang und oͧn allen iren costen und schaden, und sûllen deheins jars noch zils hie wider noch dafûr nût fûrziechn̄ noch zewort haben, weder krieg, brunst, wuͦstung, hagel, riffen noch misgewäscht noch dehein ander sach, schierm, usstzug noch fund, so yemā hiewider erdencken, vinden, fûrgeziechn̄ kan oder mag, indehein wysz noch weg, oͧn allgeverd. wer abrˀ sach, dz wir oder ûnser erbn̄ deheins jars und zils sûmig wären oder wurdē
und dem vilgen̄ herren, sinen erbn̄ oder innhaber disz briefs iren vorgeschribnē jaͤrlichn̄ zins nit richten noch wertin in der wisz und maͧsz wie obstaͧt, wie dann der selb hˀr Johans Schoup, sin erbn̄ oder innhabrˀ disz briefs nach jedem ungewertem zil von irs vˀfallnē, jaͤrlichen zins wegen zeschaden kaͤmen, si naͤment es anschaden, an cristan, juden, an wechsseln, an koͤuffen oder kaͤmen des susz zeschaden von clag, zerung, bottenlon, brieffen, fûrgebietten oder von dehainer
ander redlichrˀ sachen wegen den schaden allen mit sampt dem usstenden, jaͤrlichn̄ vˀvallnē zins sûllen wir und ûnser erben inen allwegn̄ uffrichtn̄ und abtuͦn oͧn allen iren schaden, als dick dz zeschulden kompt, anegeverd und umb
des willen, dz der selb hrˀ Johans Schoͧp und all sin erben irs järlichn̄ zins, dero anderthalbn̄ guldin, dester sicherer sigent, so haben wir inen zuͦ ûns und ûnsern erbn̄ hierumb zuͦrechten bûrgen unverscheidenlich gesetzt und gegebn̄
die erbern Hansen Roder von Cobeltz, min der ben̄ten frowen elichrˀ bruͦder, und Heinī Mergk von Brugg, ûnsnˀ frund und ettˀ. also und mit sölichem geding, wär, dz wir oder ûnser erbn̄ deheins jars oder zils sùmig weren und disen
järlichn̄ zins nit richten̄ noch wertin̄ uff den tag, der wisz und maͧsz, wie vor staͧt, wenn den̄ nach jedem ungewerten zil die selben bûrgen beid gemeinlich oder ainer insunder von dem oftgent̄en hrrn̄, sinē erbn̄ oder innhabrˀ disz briefs, ald
von iren botten ald brieffen ermāt werden̄, es sye von mūd, ze husz, ze hoff oder underougē, so soͤllen si sich nach der manūg inrēt achttagen den naͤchsten antwurˀtten und stelln̄ gen Brugg in die statt daselbs, ineins offen wirtzhusz, darin si
gemāt werden, und sûllen jeglichrˀ gemāter mit sin selbs lib oder einem erberˀn knecht an sineˀ statt, der nit selbs leisten woͤlt odeˀ möcht, und in dem selbn̄ rechtn̄ da leisten und recht offen kuntlich giselschaft halten und leisten nach landslouff
und rechten und davon nit laussen, noch komen denne mit gunst, ✳ wissen und willen hrˀ Johansen Schoupen, siner erbn̄ oder innhabrˀ disz briefs, ✳ sovil und als lang, untz dz si je irs vˀvallnē jaͤrlichn̄ usstendē zinses mit allem empfangen,
costen und schaden, wie vor, gentzlich uszgericht und bezalt worden sind, oͧn allen iren schaden. woͤlte sich aber die leistung deheins jars zelang verziechn̄ wenn den̄ allweg vier wuchen die nächsten nach der manūg verloffen und hinkomē sind,
die bûrgen leisten oder nit, so hat der offtgen̄t herre, sin erbn̄ ald innhabˀn disz briefs und wer in des hilff tuͦn wyll fryges urlob und vollen gewalt und guͦt recht, dz si zuͦ den vorben̄ten iren underpfanden und zuͦ allem andrē ûnserm
guͦt, ligend₎ und varend₎, sunder oder sament wol griffen mùgēt mit vˀsetzen ald mit verkouffen als vˀrechtvertigitti, varēde pfand, mit recht oder ane recht, wie si wöllē, sovil und als vast untz dz si je irs vˀfallnē jaͤrlichn̄ usstend₎ zins mit allem
empfangē, costen und schaden gentzlich uszgericht und unclaghaft worden sind oͧn allen iren schaden, wie oblut, als oft ouch ein houptgilt oder ein bûrg abgat von tods wegn̄, oder sust hiertzuͦ unnùtz wùrdt, ✳ dz got lang wend, ✳ als offt soͤllen
die widerumb ersetzt werdn̄ nach ir erstn̄ vordrūg, inrēt vierzehn̄ tagen beschee, dz nit fûrderlich, so haben si darumb zemanē die vorgeschribn̄ giselschaft den belibnen bûrgen bisz dz allweg beschechn̄ ist nach irem benuͤgen unnd
vor disem allem ensol ûns obgēn houpgiltn̄ die vˀkoͤuffer, noch ûnser erbn̄, noch die vorgeschribnē underpfand, ouch alles ander ûnser guͦt ✳ noch ûnns die ebent̄n bûrgen, als dann wir diser burgschaft ✳ vˀjehē was von ûns, voˀ oder nach an
disem brieff geschribn̄ staͧt, ùberal nût frygen, friden noch schiermē dehein gericht, fryheit, gnad, gewalt, gebott, verbot, geleit noch recht, dehein burgrecht, stettrecht, landsrecht, puntnûsz, geselschaft, vereingung der fûrsten, der herrē,
der stetten, noch des lands, noch insunders dehein ander sach, schierm, fûrtzug, noch fund, so yeman hiewider erdencken, vinden, fûrgeziechn̄ kan oder mag, indehein weg noch wysz, alle bösz vind und geverd hierinne gantz uszgeschlossen un̄
hindan gesûndert, wonn wir ✳ disz alles fûr ûns, ûnser erbn̄ und wir bûrgen inbûrgenwisz, gelopt, verheissen an aides stat und harûber ûns aller fryheiten und rechten gantz entzigen und begebn̄ habn̄. wir, obgen̄ Henmā Waldman und Margreth, sin ewirtī, haben ouch insunders gelopt und vˀrsprochn̄ fûr ûns und ûnser erbn̄ die vorgen̄ bûrgen, beid von dirre burgschafft zeloͤssen und ledig zemachen, wie si hervō dero zeschaden kämen oder schäden nämen, oͧn
allen iren schaden und habn̄ ouch daby gelopt und versprochn̄ die obberuͤrtten underpfand nit witer zuversetzen noch zuͦverkûmberen, danne mit gunst, wissen und willen des vilgen̄̄ hˀr Johansen Schoͧpen, siner erbn̄ oder innhabnˀ
disz briefs, doch insunders so ist zuͦ wissen, wie wol dz ein ewigˀ kouff heist und nach aller notturft vˀsichert, vˀschribn̄ und vˀsorget ist, noch denne, so hat der vilgen̄t her Johanns Schoup fùr sich, sin erbn̄ und nachkomē ûns, den houptschuldnern̄ vˀkoͤuffern
die fruntschaft und sonder gnad hierinne bewist und getoͧn, also wenn oder welhes jares, zils oder tags und so dick wir oder ûnser erbn̄ komēt und im oder sinen erbn̄ oder innhaber disz briefs gaͤbent fûnff guldin oder zehen guldin an den dryssig
guldinē houptguͦtz, so soͤlten und möchten wir allweg mit fùnffguldin houptguͦtz abloͤsen, ein ort eins guldis, und mit den zehen guldin houptguͦtz einen halben guldin, doch allweg mit ergangner zins oder alles abloͤssen, ob wir,
als habent werint, ouch mit ergangnē zins und mit allen usstend₎ zinsen, costen und schaden, obdeheiner usstuͤnde, wenn den̄ disz houptguͦtz nit mer sunder alles insöllichem schin geloͤst ✳ und gebn̄ ist, ✳ so ist den̄ diser brief tod, ab und
craftlousz worden und sol inen harusz gegebn̄ werdē oͧn alles verziehen. und des alles zuͦ warē urkund und guͦtˀ sicherheit, so habn̄ wir, die obgen̄ vˀkouͤffer, Henmā Waldman̄, Margreth, sin eliche wirtin, und wir, Hans Roder und Heini Mergk,
baid bûrgen obbestympt, alle viere ernstlichen gebetten und erbetten den from̄en, ersamē und wysen Hannsen Cristan von Bremgarten, hoffmeister ze Kûngsfelden, ûnsern liebn̄ hrr̄n, das er sin insigel fûr ûnns, bent̄en houptschuldner, ûnser erben
und fùr ùns bûrgen in bùrgenwisz hat laussen henggen an disen brieff, darunder wir ûns verbundē haben aller dero ding ûnns hie mit zuͦ ùbersagende, das ich, ben̄ter hoffmeister, von ir bitt wegen bekenn getàn habn̄ doch min̄en
gnädign̄ frowē, mir un̄ min̄ erben oͧnvergriffen und anschaden, der geben ist uff frytag vor sannt Jacobs tags, des hailigē zwölffbotten, nach Crists gepurt tusent vierhundert und im sibentzigisten jare ꝫcꝭ.